dh-unibe/image-text_koenigsfelden-charters-post-1500 huggingface dataset:
Wir, ✳ ✳ der rat und ✳ ✳ die burger gemeinlich der stat ze Brugke, ✳ vergehen und tuͦn chunt allen den, die disen
brief senhent oder hoͤrent lesen, nu oder har nach, ✳ das fûr uns kam fùr gerichte an ofner strasse, ✳ der erber, bescheiden man Ruͤdegˀ der Schencke, unser schultheisse, ✳ der ze koͧffenne gegeben hatte ✳ den erwirdigen, geistlichen frowen ✳ ✳ der epthissenne und ✳ ✳ dem convente des chlosters ze Chûngesfelt, Sant Claren ordens, gelegen in Costentzer bistuͦm, ein guͦt, das gelegen ist ze Kuͤtingen, buwet Johans Wisso ✳ und giltet jerglich vier stucke geltes, ✳ und
einen hof, heisset Rùti, ist gelegen bi Grenikon, und giltet jerglichs acht stucke, ✳ un̄ alles das zuͦ dem selben hof gehoͤret, ez sien hûser, hoͤltzˀ, matten oder swie ez gnant ist, ✳ ez sie besuͦchet oder unbesuͦchet, ✳ umbe fûnf und zweinzig march lotiges silbers, des er oͧch von inen gentzlich und gar vˀrichtet und gewert ist ✳ und in sinen nutz und fromen bekeret hat. ✳ er lobt oͧch der guͤter wer ze sinne fùr lidig eygen, ✳ nu und har nach, ✳ nach der stat reht
und verzehe sich oͧch fùr sich selber, ✳ sin erben und nachkomen ✳ aller der rehten ansprach, ✳ so er, ✳ oder sin erbē un̄ nachkomen jemer mer moͤhtē gehaben oder gewinnen zuͦ den vorgnanten guͤtern ✳ an geistlichem oder an weltlichem gerihte
oder ane gerihte, da mitte dirre koͧf in deheinen weg ververwet oder geirret moͤhte werde ane geverde. ✳ er gab
oͧch uf dù vorgnantē guͤter miteinander vor gerihte, ✳ mit allen den rehten, ehafti und gewarsami, ✳ als da mit gefragten
urteilde bi dem eyde erteilet wart von allen, die da gefraget wrden, und vertiget si an des erbern knechtes Weltis
von Rubiswile hant, ✳ der oͧch der vorgnanten frowen der epthissenne und conventes wishaftˀ schafner was, ✳ der
och die usgebunge und vertigunge uf nam zuͦ der vorgantē siner frowen der epthissenne und conventes handē.
und wan dirre kôkfe, ✳ usgebunge und vertegunge vor uns vor gerihte beschehen ist, so han wir dur bette des egnanten unsers schultheissen unser stat ingesigel zuͦ sinem ingesigel gehencket an disen brief zuͦ einer gezûgsami aller
der dinge, so da obnan verschriben stant. ✳ ich, Ruͤdeger der Schencke, schultheisse ze Brugge, ✳ vergihe alles des, so
da obnan an disem briefe von mir verschriben stet, ✳ und des ze einem waren urchùnde und gezugsami, so hecke
ich min ingesigel an disem brief, ✳ und han oͧch erbetten den rat und die burgˀ ze Brugge, das si oͧch ze einer gezùgsami dirre dinge ir ingesigel zuͦ minem ingesigel gehencket hant an disen brief. ✳ dis beschach und dirre brief
wart gegeben ze Brugge, do ze gegen waren ✳ dis erbnˀ lùte, so hie nach geschriben stant: ✳ Ruͦdolf Vinseler, Ruͤdeger Rote, ✳ Ruͤdi Hirslin, ✳ Chuͦni von Hotwile, Uͤlrich Kamerer, Chuͤni von Gebisdorf, ✳ Wernher Claus un̄ andrˀ
erber lùte genuͦg. ✳ dirre brief ist gegeben ze Brugge an fritag vor sant Margarethen tag, in dem jare, do man
zalte von Christes gebùrte drùcehenhundert jar, dar nach in dem drie un̄ viertzigostem jar. ✳
N 198
Königsf. 198
Staatsarchiv
AARGAU
343
Grenchen ij
Kùttingen
koùffbr₎ um̄ den hoff Rùty by
Grenchenn ✳ und ✳ j guͦtt zuͦ Kutting₎
K
N ✳ 1 ✳
ùbˀ dē hof ze Rùdi dˀ koͧft wart um
Rudiger dē Schenkē
der ✳ iiij ✳ b✳ ùbˀ den hof ze Rùtti un̄ Grenikon